b'\n_START_ARTICLE_\nStarka\n_START_SECTION_\nIstorija\n_START_PARAGRAPH_\nStarkos istorija siejama su degtin\xc4\x97s gamybos prad\xc5\xbeia Lietuvoje XIV-XV a., kai, siekiant pagerinti degtin\xc4\x97s skon\xc4\xaf, ji buvo i\xc5\xa1laikoma (brandinama) \xc4\x85\xc5\xbeuolin\xc4\x97se statin\xc4\x97se._NEWLINE_Starkos gamyba Lietuvoje suklest\xc4\x97jo XIX am\xc5\xbeiuje, kai rugin\xc4\x99 degtin\xc4\x99 pakeit\xc4\x97 pigi, varoma i\xc5\xa1 bulvi\xc5\xb3 ir pan. Orientuodamiesi \xc4\xaf auk\xc5\xa1tesn\xc4\x97s kokyb\xc4\x97s pageidaujan\xc4\x8dius pirk\xc4\x97jus, tradicinius gamybos metodus praktikav\xc4\x99 bravorai rugin\xc4\x99 degtin\xc4\x99 \xc4\x97m\xc4\x97 da\xc5\xbeniau pardavin\xc4\x97ti tik subrandint\xc4\x85._NEWLINE_Iki XX a. vidurio starka buvo vienas populiariausi\xc5\xb3 alkoholini\xc5\xb3 g\xc4\x97rim\xc5\xb3 Lietuvoje. Po Antrojo pasaulinio karo, Taryb\xc5\xb3 S\xc4\x85jungai okupavus Lietuv\xc4\x85, brandintos starkos atsargos buvo sunaikintos, dauguma stark\xc4\x85 gaminusi\xc5\xb3 nedideli\xc5\xb3 gamykl\xc5\xb3 u\xc5\xbedarytos, o vieninteliu starkos pavadinimu platinamu g\xc4\x97rimu tapo \xe2\x80\x9eStumbro\xe2\x80\x9c gamykloje gaminama lap\xc5\xb3 trauktin\xc4\x97.\n_START_SECTION_\nDabartis\n_START_PARAGRAPH_\n\xc5\xa0iuo metu kelios Lietuvos gamyklos gamina obel\xc5\xb3, ber\xc5\xbe\xc5\xb3 ir pan. lap\xc5\xb3 trauktines, kurios platinamos starkos pavadinimu, ta\xc4\x8diau tokie g\xc4\x97rimai n\xc4\x97ra priskirtini tikrosioms, tradicin\xc4\x97ms starkoms, kadangi yra gaminami i\xc5\xa1 rektifikuoto spirito, n\xc4\x97ra brandinami. Tradicin\xc4\x97s starkos skoniui imituoti \xc4\xaf tokius g\xc4\x97rimus mai\xc5\xa1omas vynas, brendis, koncentruoti ber\xc5\xbe\xc5\xb3, \xc4\x85\xc5\xbeuol\xc5\xb3 ir obel\xc5\xb3 lap\xc5\xb3 antpilai ir pan._NEWLINE_Kelias tradicini\xc5\xb3 stark\xc5\xb3 r\xc5\xab\xc5\xa1is gamina Lenkijos gamyklos (\xc5\xbeinomesn\xc4\x97s r\xc5\xab\xc5\xa1ys\xc2\xa0\xe2\x80\x93 10 ar daugiau met\xc5\xb3 brandintos \xe2\x80\x9eStarka Jubileuszowa\xe2\x80\x9c, \xe2\x80\x9eStarka Piastowska\xe2\x80\x9c, \xe2\x80\x9eStarka Patria\xe2\x80\x9c). Rusijoje, Latvijoje starkos pavadinimas naudojamas nekokybi\xc5\xa1kiems antpilams. Artimas tradicin\xc4\x97ms starkoms g\xc4\x97rimas yra \xe2\x80\x9e\xc4\x84\xc5\xbeuolin\xc4\x97 saman\xc4\x97\xe2\x80\x9c, gaminama \xe2\x80\x9eAlitos\xe2\x80\x9c gamykloje, ta\xc4\x8diau d\xc4\x97l sukompromituoto starkos prekinio pavadinimo, su starkomis ji da\xc5\xbeniausiai nesiejama._NEWLINE_Gana neretai tikra tradicin\xc4\x97 starka gaminama namuose, i\xc5\xa1 saman\xc4\x97s, j\xc4\x85 kelerius ar keliolika met\xc5\xb3 i\xc5\xa1laikant \xc4\x85\xc5\xbeuolo statin\xc4\x97se.'